《先大夫讳日》
清代·宋琬

坠叶岂更荣，流波无重回。哀哀古孝子，痛哭嗟瓶罍。

喟余少薄祜，赋无《凌云》才。侧闻过庭训，爱惜如琼瑰。

弱龄把铅椠，慈颜为之开。乾坤当百六，梁木忽然摧。

譬彼玄鸟雏，巢倾雕梁灾。譬彼松下草，霜落成枯荄。

自我歌鲜民，星纪凡屡该。况乃忝符节，陇山崔以巍。

松阡渺何处，莫剪蒿与莱。飘萧生素发，膝下无婴孩。

缅想夜台内，恻恻伤其怀。誓言守遗教，敢令官方乖。

庶以清白风，稍酬罔极哀。

作者简介：宋琬（1614～1674）清初著名诗人，清八大诗家之一。字玉叔，号荔裳，汉族，莱阳（今属山东）人。顺治四年进士，授户部主事，累迁永平兵仆道、宁绍台道。族子因宿憾，诬其与闻逆谋，下狱三年。久之得白，流寓吴、越间，寻起四川按察使。琬诗入杜、韩之室，与施闰章齐名，有南施北宋之目，又与严沆、施闰章、丁澎等合称为燕台七子，著有《安雅堂集》及《二乡亭词》。